b"\n_START_ARTICLE_\nAction Learning\n_START_PARAGRAPH_\nAction Learning er en dialogbaseret l\xc3\xa6ringsmetode og undervisningsform, der er baseret dels p\xc3\xa5 David Kolb\xe2\x80\x99s l\xc3\xa6ringscyklus, dels p\xc3\xa5 Action Learning metoden, der blev udviklet af professor ved Cambridge University, Reg Revans. Action Learning som undervisningsform ses anvendt i st\xc3\xb8rre og st\xc3\xb8rre grad \xe2\x80\x93 ofte p\xc3\xa5 lederuddannelser og enkelte steder ogs\xc3\xa5 p\xc3\xa5 l\xc3\xa6ngerevarende, videreg\xc3\xa5ende uddannelser.\n_START_SECTION_\nL\xc3\xa6ringscyklus\n_START_PARAGRAPH_\nAction Learning tager bl.a. afs\xc3\xa6t i David A. Kolb's teorier om l\xc3\xa6ring \xe2\x80\x93 herunder hans l\xc3\xa6ringscyklus._NEWLINE_Kolbs teori er, at for at l\xc3\xa6ring finder sted, skal man gennemg\xc3\xa5 en fire trins cyklus: Oplevelse \xe2\x86\x92 refleksion/observation \xe2\x86\x92 abstrakt konceptualisering \xe2\x86\x92 aktiv eksperimentering. Forandrende l\xc3\xa6ring forekommer, n\xc3\xa5r man kommer hele vejen rundt gennem cirklen._NEWLINE_Ud fra Kolbs model er der udviklet l\xc3\xa6ringsmetoder, der aktivt engagerer deltagerne til at anvende teori, viden og begreber \xe2\x80\x93 ikke kun i tests og pr\xc3\xb8ver, men ogs\xc3\xa5 i konkrete oplevelser og i refleksion.\n_START_SECTION_\nAction Learning \xe2\x80\x93 filosofi, teori og metode \xe2\x80\xa8\n_START_PARAGRAPH_\nOphavsmanden til Action Learning er Reg Revans. Action Learning er en l\xc3\xa6ringsproces, hvor deltageren unders\xc3\xb8ger egne handlinger og erfaringer for at forbedre sine pr\xc3\xa6stationer. Dette g\xc3\xb8res i samarbejde med andre og i mindre grupper \xe2\x80\x93 ogs\xc3\xa5 kaldet Action Learning Sets. Det er Revans tese, at vi l\xc3\xa6rer mest og bedst ved at arbejde med aktuelle problemer i situationer, hvor man modtager en hurtig og klar feedback p\xc3\xa5 beslutninger \xe2\x80\x93 helst i samarbejde med andre, der er i en lignende situation.\n_START_SECTION_\nVigtige teoretiske pointer\xe2\x80\xa8\n_START_PARAGRAPH_\nRevans skelnede mellem \xe2\x80\x99teoretiske problemstillinger\xe2\x80\x99 og \xe2\x80\x99virkelige problemer\xe2\x80\x99, hvor Action Learning er i stand til at l\xc3\xb8se virkelige problemer ved eksempelvis at forbedre produktivitet og moral blandt medarbejdere frem for at l\xc3\xb8se teoretiske problemstillinger i produktion af \xc3\xa5rsregnskaber, statusrapporter mv. Han fandt ogs\xc3\xa5 frem til, at der var forskel p\xc3\xa5 intelligens og visdom, som kommer til udtryk gennem indsigtsfulde sp\xc3\xb8rgsm\xc3\xa5l. Han demonstrerede, at den effektive l\xc3\xa6ring opst\xc3\xa5r i samspil med andre. Netop p\xc3\xa5 den baggrund bliver \xe2\x80\x99Action Learning Sets\xe2\x80\x99 benyttet flittigt i forskellige Action Learning forl\xc3\xb8b.\n_START_SECTION_\nAndre n\xc3\xb8gleforfattere\n_START_PARAGRAPH_\nN\xc3\xb8gleforfattere i England er Mike Paedler og Alan Mumford, og i USA er emnet behandlet af forfattere som Michael Marquardt og Joe Raelin. Revans opn\xc3\xa5ede stor anerkendelse i Belgien, hvor han kombinerede h\xc3\xb8jere uddannelsesforl\xc3\xb8b med industrien, hvilket skabte resultater i form af et fornyet boost til national\xc3\xb8konomien. Revans\xe2\x80\x99 teori om Action Learning blev citeret af Stuart Crainer som en af de 75 st\xc3\xb8rste \xe2\x80\x98Management Decisions Ever Made\xe2\x80\x99 i hans bog af samme navn.\n_START_SECTION_\nEn utraditionel metode\n_START_PARAGRAPH_\nAction Learning st\xc3\xa5r i kontrast til mere traditionelle l\xc3\xa6ringsmetoder, som fokuserer p\xc3\xa5 demonstration af viden og f\xc3\xa6rdigheder. Metoden har i h\xc3\xb8jere grad fokus p\xc3\xa5 at generere ny viden gennem konkrete handlinger, som f\xc3\xb8rer til nye og forbedrede kompetencer og pr\xc3\xa6stationer. Action Learning flytter dermed fokus fra underviseren over p\xc3\xa5 deltageren.\n_START_SECTION_\nOptimering af uformelle l\xc3\xa6ringsprocesser\xe2\x80\xa8\n_START_PARAGRAPH_\nAction Learning har fokus p\xc3\xa5 den uformelle l\xc3\xa6ring, og hvordan den kan styrkes p\xc3\xa5 en bevidst m\xc3\xa5de ved at lade l\xc3\xa6ringen foreg\xc3\xa5 i en f\xc3\xa6lles, genkendelig og struktureret ramme. Det g\xc3\xb8r den enkelte i stand til at udvikle sig i den retning og med den hastighed, som er optimalt for ham/hende. Uformel l\xc3\xa6ring er personlig, da det er individet, der tager ansvar for egen udvikling og l\xc3\xa6ring."